**RÉSZVÉTELI SZABÁLYZAT**

**I. Szolgáltatói adatok:**

**Net Média Kiadó és Internet Tartalomszolgáltató Zártkörűen Működő Részvénytársaság** *(továbbiakban: Szolgáltató)*

Székhelye: 1033 Budapest Polgár u. 8-10.

Cégjegyzékszáma: 01-10-044439

Adószáma: 12527052-2-41

**II. Általános rendelkezések:**

1. Jelen Részvételi Szabályzat határozza meg a Szolgáltató által **2023. június 6-án** megrendezésre kerülő **Cycling to Property X powered by CPI Property Group**  (a továbbiakban: *„esemény”, „túra”*) kapcsán az interneten történő regisztrációt és a részvétel részleteit jogi és 18. életévüket betöltött természetes személyek számára *(továbbiakban Résztvevők, a Szolgáltató és Résztvevő együttesen a továbbiakban: „Felek”)* továbbá az esemény lebonyolításának feltételeit, így a Felek jogait és kötelezettségeit.

2. Résztvevő az eseményre online jelentkezéssel a Property X oldalán:[**https://www.portfolio.hu/rendezvenyek/konferencia-ingatlan/portfolio-property-x-2023/1437/property-x-cycling**](https://www.portfolio.hu/rendezvenyek/konferencia-ingatlan/portfolio-property-x-2023/1437/property-x-cycling)tud jelentkezni. Szolgáltató a Résztvevők részére kizárólag az általa szervezett, fentiekben nevezett eseményre való jelentkezési felületet biztosítja.

3. Résztvevő jelentkezik a Szolgáltató II/2. pontban hivatkozott felületén, mely Regisztráció során megadja a következő adatait: titulus, név, e-mail cím, telefonszám, cégnév, választott túra típus és elfogadja a jelen Részvételi Szabályzatot, illetve az adatkezelési szabályzat minden feltételét.

4. *A jelentkezési határidő: 2023. június 1.*

5. Résztvevő tudatában van annak, hogy a III. pontban részletezett eseményen történő részvétel ingyenes, az sem a regisztráció során-, sem a későbbiekben fizetési kötelezettséggel nem jár.

6. Amennyiben Résztvevő minden, az I.3. pontban hivatkozott adatot megadott, és azt a honlapon fellelhető linken sikeresen beküldte a Szolgáltató számára, úgy az eseményre való regisztrációja érvényesnek minősül.

7. Amennyiben Résztvevő a fentiekben megjelölt határidőn belül nem regisztrál az eseményre, vagy az adatait hiányosan adja meg, illetve a létszám már betelt, úgy az eseményre történő regisztrációja érvénytelennek minősül.

8. Az esemény létszámkerete: 40 fő

9. Résztvevő tudatában van annak, így a szabályzat elfogadásával tudomásul veszi és elfogadja azt a követelményt, hogy az eseményen kizárólag kerékpárral indulhat:

*Kerékpár: olyan, legalább kétkerekű jármű, amelyet emberi erő hajt, és ezt legfeljebb 300 W teljesítményű motor segíti.*

Amennyiben bármely Résztvevő sporteszköze a jelen pontban foglaltaknak nem felel meg, Szolgáltató jogosult megtagadni a Résztvevő tárgyi eseményen való részvételét.

9. Résztvevő tudomásul veszi, hogy a III. pontban rögzített kiindulóponton, illetve becsatlakozási ponton a Szolgáltatónál jelentkezésre, így a rendelkezésre álló Jelenléti ív kitöltésére és annak aláírására köteles, igazolva ezzel azt, hogy a regisztráció idején elfogadott feltételek szerint a túrán részt vesz.

**III.** **Az esemény menete**

Az esemény Budapesten veszi kezdetét annak végállomása: Balatonfüred, Anna Grand Hotel (cím: Balatonfüred, Gyógy tér 1, 8230). A budapesti találkozási pont: Magyar Zene Háza. Résztvevő tudomásul veszi azonban, hogy becsatlakozási lehetősége van a Velencei tó környékén is, annak találkozási pontja Gárdony. A kiindulópont, becsatlakozási pont és a végállomás között mindvégig kerékpárút vezet, amelyet a Résztvevők mindannyian kerékpárral tesznek meg, egyéb sporteszköz igénybevételére nincs lehetőség. Szolgáltató a túra kezdő időpontjában lehetőséget biztosít arra, hogy azokat a csomagokat, amelyek a Résztvevők számára indokolatlan terhet okoznának a túra során, átadás –átvételi dokumentáció ellenében átveszi és hiánytalanul leszállítja a fentiekben megjelölt végállomásra. Az esemény során három vízvételi állomás áll a résztvevők rendelkezésére, ebből két állomáson étkezési lehetőség is (csemege formájában). A résztvevőket egy gépjármű kíséri a kezdőponttól a végállomásig, tárgyi kísérő gépjármű felé Résztvevők jelezhetik, ha segítségre lenne szükségük, vagy ha a túrát bármely okból nem kívánják folytatni. A gépjármű jelen esetekben felveszi az adott Résztvevőt és a végállomásra szállítja. Egy további gépjármű a vízvételi pontokon áll segítségnyújtás, tájékoztatás céljából a Résztvevők rendelkezésére.

Résztvevők tudatában vannak annak, hogy a végállomásra való megérkezést követően Szolgáltató nem biztosítja a vacsorát, szállást, egyéb ellátást, illetve a kiindulópontra való visszajutást sem, utóbbiak lebonyolítása kizárólagosan a Résztvevők felelőssége, Résztvevők ezen körülmények tudatában regisztrálnak az eseményre.

IV. **Felelősség**

1. Szolgáltató kizárja mindennemű felelősségét azokért az esetleges károkért, amelyek az esemény során a résztvevők ingóságaiban keletkeznek, ide nem értve az átadás-átvételi dokumentáció ellenében leadott csomagokra vonatkozó, 7. pontban foglalt tartalmat.
2. Szolgáltató kizárja a felelősségét Résztvevő sport-, és egyéb a túra során használt eszközeiért, résztvevő tudomásul veszi, hogy azok alkalmasságáért az esemény időtartama alatt kizárólagos felelősséget vállal.
3. Szolgáltató kizárja mindennemű felelősségét azokért az esetleges károkért, amelyeket résztvevők az esemény időtartama alatt egyéb harmadik személyeknek okoznak-, illetve harmadik személyek a résztvevők számára -, vagy résztvevők egymásnak okoznak, jelen igények, kárigények érvényesítése tárgyában kizárólagosan az érintett személyek egymással szemben felelnek.
4. Résztvevők a testi épségükért, egészségükért a túra időtartama alatt kizárólagosan maguk felelősek. Szolgáltató e körben kizárólag annyiban felel, hogy ha Résztvevő segítséget kér, Szolgáltató köteles segítséget nyújtani, fáradás, és minden olyan kisebb sérülés esetén, amely az adott helyzetben általában elvárható a Szolgáltatótól, mint szervezőtől: a rendelkezésre álló elsősegély doboz birtokában az azzal összefüggésben adható minden kezelést nyújtja a Résztvevők részére. A vázoltnál súlyosabb eset fennállása esetén Szolgáltató az Országos Mentőszolgálatot (továbbiakban: OMSZ) haladéktalanul értesíti, az OMSZ mentőgépkocsijának kiérkezéséig a túra felfüggesztésre kerül.
5. Szolgáltató nem felelős a túra során nyújtott termékek (ételek, italok) esetleges hatásaiért: Résztvevő a jelen szabályzat elfogadásával tanúsítja, hogy Szolgáltató számára azokról – így például az ételek, italok -esetlegesen allergén- összetevőiről - tájékoztatást-, egyéb kérdéseikre választ adott, így Résztvevő kizárólag saját felelősségére, mindezek tudatában fogyasztja a Szolgáltató által biztosított termékeket.
6. Szolgáltató kizárja a felelősségét azokban az esetekben, amennyiben a Résztvevő a jelen szabályzatban rögzített kerékpártól eltérő sporteszközzel érkezik az eseményre. Résztvevő tudomásul veszi, hogy eltérő sporteszközzel a túrán nem vehet részt.
7. Szolgáltató felelőssége mind a regisztráció-, mind az esemény időtartama alatt kizárólag a szándékos vagy súlyosan gondatlan magatartásával ok-okozati összefüggésben okozott, bizonyított károkra korlátozódik.

Ilyen magatartásnak minősül:

* a jelen szabályzatban foglaltaknak megfelelő résztvevőket az esemény kezdetén kifejezett igényük ellenére a Jelenléti íven nem tünteti fel
* a résztvevőnek a szolgáltató által átvett, és átadás-átvételi dokumentumon a résztvevő aláírásával rögzített csomagja nem kerül leszállításra a végpontra
* az állomásokon segítséget nyújtó személy nem nyújtja a IV/4. pont szerinti, adott helyzetben elvárható segítséget, tájékoztatást, illetve a sérült, elfáradt túrázót nem veszi fel a végállomásra történő szállítás érdekében.

A bizonyítási teher minden esetben az adott résztvevőt terheli.

Egyéb esetekben a Szolgáltató a felelősségét kizárja.

**V. A részvételi jog:**

1. Az eseményen történő részvétellel Résztvevő elismeri, hogy a jelen Részvételi szabályzatban foglalt feltételeket megismerte, megértette, magára nézve kötelezőnek ismerte el, valamint a Regisztráció során megadott személyes adatai kezeléséhez a jelen szabályzatban-, illetve a Szolgáltató Adatvédelmi Szabályzatában meghatározott körben hozzájárult.
2. Résztvevő köteles a Regisztráció során valós adatokat megadni. E kötelezettségének elmulasztásából származó károkért és költségekért kizárólag a Résztvevő felel.
3. Felek rögzítik, hogy Szolgáltatás igénybevétele tárgyában a közöttük létrejött megállapodás nem minősül írásban létrejöttnek, így az iktatott formában a Szolgáltatónál nem hozzáférhető. A megállapodás létrejöttét a jelentkezést követően Szolgáltató által e-mailben megküldött visszaigazolás igazolja.
4. Résztvevő tudomásul veszi a regisztráció kapcsán a szolgáltatás alábbi technikai és jogi korlátait és kockázatait:
5. Az Internet sajátosságai miatt a regisztráció rendszerének folyamatos üzemeltetése a Szolgáltató előzetes tudta és szándéka ellenére megakadhat. Szolgáltató a tőle elvárható gondossággal jár el a zavartalan működés biztosítása érdekében, azonban nem garantálja a vonatkozó honlap hibamentes és zavartalan működését, így azt a Szolgáltatáshoz való hozzáférés folyamatos vagy hibamentes lesz. A Szolgáltatáshoz való hozzáférés megszakadásából vagy hibájából származó károkért és költségekért Szolgáltató a felelősségét kizárja.
6. Szolgáltató jogosult a Szolgáltatáshoz kapcsolódó honlap karbantartása érdekében, vagy egyéb biztonsági megfontolás miatt a Szolgáltatást részlegesen vagy teljes egészében szüneteltetni, előzetes tájékoztatás vagy értesítés nélkül.

5. Szolgáltató jogosult a jelen RSZ-et egyoldalúan módosítani, módosítás esetén Szolgáltató a Résztvevőt arról értesíti a módosítás hatályba lépését megelőzően minimum 3 munkanappal.

6. Résztvevőt teljes körű felelősség terheli a Regisztráció, illetve az esemény során kifejtett tevékenységével, magatartásával kapcsolatban.

7. A vásárolt részvételi jog (a továbbiakban: „Részvételi jog”) szabadon átruházható. Résztvevő kijelenti, hogy Részvételi jogát csak abban az esetben ruházza át harmadik személyre, ha a Részvételi jog új birtokosa Szolgáltató RSZ-ét, Adatvédelmi Szabályzatát, a Felelősségvállalási Szabályokat megismeri, tudomásul veszi és magára nézve kötelezőnek ismeri el. Résztvevő a Részvételi jog átruházása esetén az eseményen való részvételhez a ténylegesen résztvevő személy nevét előzetesen igazolni köteles a Szolgáltató megadott elérhetőségein.

8. Az esemény elmaradása, elhalasztása esetén az ezzel kapcsolatos információkat, helyszíneket és határidőket Szolgáltató a kapcsolódó honlapon közli.

**VI. Egyéb rendelkezések:**

Jelen RSZ-ben nem szabályozott kérdésekre a Polgári Törvénykönyvről szóló 2013. évi V. tv. (Ptk.), a fogyasztóvédelemről szóló 1997. évi CLV. tv. rendelkezései az irányadók.

**VII. A honlapon megjelenő védjegyek és szellemi tulajdonok:**

1. A Szolgáltatás honlapján megjelenő védjegyek a Szolgáltató, illetve más jogtulajdonosok kizárólagos tulajdonát képezik. Ezen megjelöléseket a Szolgáltató, illetve a jogtulajdonosok kifejezett és előzetes írásbeli jóváhagyása nélkül harmadik személyek semmilyen módon nem használhatják, nem terjeszthetik, és nem tehetik közzé.

2. A honlapon elérhető információk és más dokumentumok szerzői jogi védelem alatt állnak. Az ezekhez fűződő jogok a Szolgáltatót, illetve jogtulajdonosokat illetik meg. A honlapon elérhető információkat és egyéb anyagokat a Szolgáltató, illetve a jogtulajdonosok kifejezett előzetes írásbeli jóváhagyása nélkül harmadik személyek nem használhatják, nem másolhatják, nem terjeszthetik, és nem tehetik közzé.

3. Szolgáltató korlátozás nélkül jogosulttá válik a Résztvevő, mint Felhasználó által a Szolgáltatás használatával összefüggésben nyilvánosságra hozott észrevételek hasznosítására, felhasználására, közzétételére és törlésére a nélkül, hogy a Felhasználó részére ezért bármilyen módon ellenszolgáltatást kellene, hogy nyújtson.

**VIII. Adatkezelési rendelkezések:**

1. A Szolgáltatásra történt regisztrációval a Résztvevő hozzájárul, hogy a regisztráció során megadott adatait Szolgáltató megszervezés és lebonyolítás érdekében kezelje. Az adatkezelés jogalapja a Felhasználó számára történő szolgáltatás nyújtása.

2. A Szolgáltatásra történt regisztrációval a Felhasználó ahhoz is hozzájárul, hogy számára a Szolgáltató saját és partnerei termékeiről, szolgáltatásairól, a megadott e-mail címre direkt tájékoztatást, megkeresést küldjön. Az adatkezelés jogalapja ez esetben a Felhasználó kifejezett hozzájárulása.

3. Az e fejezet szerinti adatkezelési hozzájárulások bármikor visszavonhatók, azonban a VIII.1. pont szerinti hozzájárulás visszavonása esetén a Felhasználó az eseményen részt venni nem tud, így a hozzájárulás visszavonását a Szolgáltató, mint e megállapodás felmondását kezeli.

4. Felhasználó tudomásul veszi, hogy az esemény tartama alatt fénykép és videofelvétel készülhet és kerülhet közzétételre az esemény résztvevőiről, melyen a Résztvevő felismerhető lehet.

A felvételek kizárólagos szerzői jogi jogosultja a Szolgáltató.

Résztvevő ezen felvételek elkészítéséhez s közzétételéhez a jelen szabályzat elfogadásával kifejezetten hozzájárul, egyben tudomásul veszi, hogy az e pont szerinti felvételek elkészítésére és közzétételére tekintettel Szolgáltatóval, annak munkatársaival, megbízottjaival és alvállalkozóival szemben sem most sem a jövőben igényt nem támaszthat.

1. A Résztvevői adatok kezelésére egyebekben Szolgáltató Adatkezelési Tájékoztatójának rendelkezései az irányadók (megtalálható itt: <https://cdn.portfolio.hu/files/a/adatkezelesi-tajekoztato-rendezvenyszervezes-net-media.pdf>

Budapest, 2023 május 15.

**Net Média Zrt.**

**Szolgáltató**